Komisijos ataskaita Europos Parlamentui ir Tarybai apie NUTS reglamento įgyvendinimą (Reglamentas (EB) Nr. 1059/2003) /* KOM/2007/0287 galutinis */





[pic] | EUROPOS BENDRIJŲ KOMISIJA | Briuselis, 4.6.2007 KOM(2007) 287 galutinis KOMISIJOS ATASKAITA EUROPOS PARLAMENTUI IR TARYBAI apie NUTS reglamento įgyvendinimą (Reglamentas (EB) Nr. 1059/2003) KOMISIJOS ATASKAITA EUROPOS PARLAMENTUI IR TARYBAI apie NUTS reglamento įgyvendinimą (Reglamentas (EB) Nr. 1059/2003) 1. TIKSLAS Ataskaitą privaloma teikti pagal 2003 m. gegužės 26 d. Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo[1] (toliau – NUTS reglamentas) 8 straipsnį. 8 straipsnis yra toks: „Ataskaitos teikimas Praėjus trejiems metams nuo šio reglamento įsigaliojimo, Komisija pateikia Europos Parlamentui ir Tarybai jo įgyvendinimo ataskaitą.“ | 2. ATASKAITOJE PATEIKIAMA VEIKLA Šioje ataskaitoje pateikiama visa NUTS reglamento įgyvendinimo veikla. Pirmasis įgyvendinimo etapas buvo atliktas 2003 m. priėmus šį reglamentą. Vadovaujantis reglamento nuostatomis NUTS klasifikatorius atnaujinamas kas trejus metus. Ši svarbi veikla buvo įgyvendinama 2006 m. pabaigoje. Todėl šios ataskaitos pateikimo data buvo nustatyta taip, kad būtų skirta pakankamai laiko atsižvelgti į atnaujintą klasifikatorių. NUTS klasifikatorius sudaro visos ES regioninės statistikos orientacinį pagrindą. Todėl apie valstybių narių pateikiamą regioninę statistiką tikslinga pranešti Komisijai, o konkrečiau – Eurostatui. Vadovaujantis 2 straipsnio 5 dalimi buvo svarstoma, ar NUTS reglamente ir toliau turėtų likti trys teritoriniai lygiai, ar turėtų būti pridedama daugiau lygių. Laikydamasi reikalavimų Komisija šiuo klausimu Europos Parlamentui ir Tarybai pateikė komunikatą[2]. 2004 m. gegužės 1 d. į Europos Sąjungą įstojo dešimt valstybių. Siekiant NUTS reglamentą taikyti naujosioms valstybėms narėms jis buvo iš dalies pakeistas, ir apie šį procesą taip pat kalbama ataskaitoje. Galiausiai diskutuojant su šalimis kandidatėmis apie jų regioninius klasifikatorius, NUTS reglamento taisyklėmis vadovaujamasi kaip gairėmis. 3. ĮGYVENDINIMAS EUROSTATO DUOMENų BAZėSE Eurostatas regioninius duomenis laiko dviejose bazėse: gamybinėje duomenų bazėje, kur duomenys laikomi patvirtinimui ir kur skaičiuojami koeficientai arba kiti išvestiniai rodikliai, ir platinimo duomenų bazėje, kuria galima naudotis internetu per Eurostato tinklavietę. Statistiniais duomenimis gali nemokamai naudotis visi, nebent duomenų platinimas dėl kokios nors ypatingos priežasties būtų ribojamas. Abi duomenų bazės turėjo būti atnaujintos pagal priimtus 2003 NUTS kodus. Kadangi platinami tik dabartinių regionų duomenys, visi kodai, kurių 2003 m. nebeliko, iš duomenų bazių turėjo būti pašalinti. Su nebenaudojamais kodais susiję statistiniai duomenys duomenų bazėje buvo kiek įmanoma perskirstyti arba pakeisti į naujus NUTS kodus. Eurostato duomenų bazės iš ankstesnės versijos (neoficialiu susitarimu pagrįstas NUTS 1999) buvo pakeistos į 2003 m. lapkričio 20 d. priimtą NUTS versiją. 2003 m., kitaip nei lig tol, NUTS kodas buvo iš naujo apibrėžtas taip, kad jis būtų vienodo ilgio visiems to paties NUTS lygio regionams. Tai – operatyvinis patobulinimas, nes taip paprasčiau nustatyti ir rūšiuoti NUTS regionus statistinėse lentelėse. 4. REGIONINIAI STATISTINIAI DUOMENYS Valstybės narės teikia Eurostatui kelių sričių regioninius statistinius duomenis pagal NUTS klasifikatorių. Patvirtinti duomenys platinami internete per Eurostato tinklavietę. Valstybės narės yra teisiškai įpareigotos teikti kai kurių sričių regioninius duomenis, o kitų sričių duomenys teikiami pagal neoficialius susitarimus. Dauguma duomenų renkami NUTS 2 lygmeniu. Smulkesniu NUTS 3 lygmeniu pateikiama nedaug lentelių. Po regioninio klasifikatoriaus pakeitimų valstybės narės turi perskaičiuoti duomenis remdamosi naujuoju klasifikatoriumi. 2003 m. NUTS pakeitimai buvo padaryti penkiose iš tuometinių penkiolikos valstybių narių. Todėl galima patikrinti, ar šios šalys pateikė ankstesnius regionų duomenis, kurie buvo naujai apibrėžti 2003 m. Tais atvejais, kai regionai buvo sujungti, statistinius duomenis buvo pakankamai paprasta apibendrinti naujam NUTS regionui. Kai regionas buvo padalintas arba regionų sienos buvo pakeistos, Eurostatas naudodamasis turimais duomenimis negalėjo atlikti perskaičiavimų. Susijusių valstybių narių buvo paprašyta pateikti, jei įmanoma, perskaičiuotus duomenis. Kalbant apie imčių tyrimus, dažnai neįmanoma perskaičiuoti regioninių duomenų atgaline data dėl tyrimų modelio ir kiekvieno (senojo) regiono imties dydžio. Todėl po NUTS regionų pakeitimų neišvengiamai atsiranda spragų duomenų bazėje. Dar reikėtų atkreipti dėmesį į tai, kad regioniniai 2000–2001 m. gyventojų ir būstų surašymų duomenys buvo renkami remiantis surašymų metu galiojusiu regioniniu klasifikatoriumi (tiek senosiose, tiek naujosiose valstybėse narėse). Eurostatas stengėsi iš naujo koduoti šiuos duomenis pagal šiuo metu galiojantį 2003 m. NUTS. Daugeliu atvejų tai padaryti pavyko. Kartais susijusios šalies statistikos tarnybos buvo prašoma pateikti patikslintas lenteles, perskaičiuotas remiantis 2003 m. regioniniu klasifikatoriumi. 5. PAPILDOMI NUTS LYGIAI NUTS klasifikatorių sudaro trys hierarchiniai lygiai. Pagal NUTS reglamento 2 straipsnio 5 dalį, Komisija turi pateikti komunikatą Europos Parlamentui ir Tarybai apie galimybę NUTS reglamente įtraukti smulkesnius lygius. Komisija šiuo klausimu diskutavo su valstybėmis narėmis ir vėliau pateikė komunikatą (COM(2005) 473), kuriame buvo padarytos šios išvados: Komisija padarė išvadą, kad šiame etape NUTS reglamente nereikėtų numatyti papildomų regioninio klasifikatoriaus lygių. Reikėtų sutelkti dėmesį į statistinę informaciją, kurią galima gauti pagal galiojančius NUTS lygius, siekiant ją konsoliduoti ES išsiplėtus iki 25 valstybių narių, taip pat stengtis gerinti kokybę ir gauti papildomus regioninius duomenis, kurie reikalingi politikos formavimui. Taip pat Komisija turėtų neoficialiu lygmeniu aktyviai visoje Europoje remti LAU (vietos administracinio vieneto) 1 lygio (kuris papildo NUTS 3 lygį) derinimą. Šiuo klausimu Komisijos skatinamos ir remiamos statistikos tarnybos intensyviai keisis nuomonėmis ir bus kuriamos LAU 1 lygio regionų sąvokų bei apibrėžčių derinimo gairės. Siūloma padėtį iš naujo vertinti ateityje. Tam tinkamas laikas būtų po 2008 m. 6. ES PLėTRA Siekiant reglamentą taikyti visoms 25 valstybėms narėms, po dešimties naujųjų valstybių prisijungimo prie ES 2004 m. gegužės 1 d., buvo būtina iš dalies keisti 1–3 NUTS reglamento priedus. 2005 m. Europos Parlamentas ir Taryba priėmė iš dalies keičiantį reglamentą[3]. Dėl didelio valstybių narių skaičiaus šiam iš dalies keičiančiam reglamentui priimti prireikė daug daugiau laiko ir pastangų, nei buvo tikėtasi iš pradžių. Viena pagrindinė problema buvo ta, kad kai kurios naujosios valstybės narės pasiūlymus keisti savo NUTS regionus pateikė labai vėlai (2004 m. balandžio mėn.). Nepaisant to, visi pasiūlymai buvo priimti. Kai kurios stojančiosios šalys buvo priėmusios savo nacionalinius regioninės statistikos klasifikatorių teisės aktus. Šie teisės aktai nėra susiję su regionine administracine struktūra šalyje, o yra tik statistinis klasifikatorius, kuris atitinka NUTS. Tokie nacionaliniai teisės aktai yra nereikalingi, nes NUTS reglamentas yra tiesiogiai taikomas visose valstybėse narėse. Be to, iš Komisijos patirties galima spręsti, kad tokie „paralelūs“ regioninės statistikos klasifikatorių teisės aktai labai apsunkina padėtį. Ypač tada, kai Komisijai reikia padaryti regioninio klasifikatoriaus pakeitimus, siekiant, kad jis atitiktų ES teisinius įsipareigojimus ir politiką, ir tada valstybės narės yra priverstos taip pat atšaukti savo nacionalinius teisė aktus. Ateityje šalių kandidačių bus primygtinai prašoma nepriimti tokių teisės aktų. 7. NUTS REGLAMENTO ATNAUJINIMO TVARKA NUTS reglamento 5 straipsnyje nurodoma, kaip gali būti atnaujinamas NUTS klasifikatorius. Tačiau pagrindinis principas yra išlaikyti kuo stabilesnį NUTS klasifikatorių, kad statistikos laiko eilutėse neatsirastų trūkių. Todėl NUTS klasifikatoriaus keitimai ribojami ir daromi ne dažniau kaip kas trejus metus. Nesilaikyti trejų metų apribojimo išimties leidžiama tada, kai valstybėje narėje vykdoma esminė administracinė reorganizacija, nes dėl bet kurios tokios reorganizacijos nebūtų įmanoma arba būtų labai sunku tos šalies statistikos tarnyboms toliau teikti statistiką pagal pasenusį regioninį klasifikatorių. Dar vieną išimtį leidžiama daryti labai nežymiai keičiant regionų sienas: kai dėl sienų pakeitimo mažiausio susijusio regiono gyventojų skaičius pasikeičia mažiau nei 1 %, NUTS klasifikatoriaus atnaujinti nereikia. Nuo 2003 m. birželio mėn. nė vienoje valstybėje nebuvo reorganizacijos, kokia numatyta 5 straipsnio 4 dalyje. Buvo padaryti nedideli NUTS regionų sienų pakeitimai. Pagal trejų metų NUTS klasifikatoriaus pakeitimų moratoriumą, pirmą kartą atnaujinti buvo galima 2006 m. Komisija turi teikti pasiūlymus atnaujinti NUTS klasifikatorių remdamasi valstybių narių informacija ir atsižvelgdama į Komisijos padalinių politikos poreikius, kad pakeitimai būtų priimami „antroje kalendorinių metų pusėje“. Bendras tokio atnaujinimo procesas ir valstybių narių pranešimo Komisijai apie pakeitimus, kuriuos jos nori padaryti NUTS klasifikatoriuje, tvarka buvo galutinai aptarti su valstybėmis narėmis per reguliarius Eurostato regioninės ir miestų statistikos darbo grupės susitikimus 2005 m. Iš tikrųjų norint atnaujinti klasifikatorių reikia tik iš dalies pakeisti reglamento priedus. Bendrai kalbant, kadangi NUTS reglamentas susijęs su statistika, atsakomybė už regionų klasifikatoriaus valdymo koordinavimą tenka kiekvienos valstybės narės statistikos tarnybai. Vis dėlto valstybės narės savo nuolatinio atstovo ES laišku turi oficialiai pranešti Komisijai apie bet kokius pakeitimus, kuriuos jos nori pasiūlyti. Pasibaigus pirmiau minėtam procesui buvo pasiūlyta daryti Europos regioninio klasifikatoriaus (NUTS) pakeitimus dvylikoje valstybių narių: Belgijoje, Čekijoje, Danijoje, Vokietijoje, Ispanijoje, Italijoje, Nyderlanduose, Lenkijoje, Suomijoje, Slovėnijoje, Švedijoje ir Jungtinėje Karalystėje. Tik pakeitimai Danijoje, Slovėnijoje ir Švedijoje paveiks visas šias šalis; visose kitose šalyse pakeitimai turės įtakos tik atskiriems regionams. Komisija nepriėmė Portugalijos pateiktų pasiūlymų, nes buvo nuspręsta, kad jie neatitinka tam tikrų šio reglamento nuostatų. Naujasis NUTS klasifikatorius bus taikomas nuo 2008 m. sausio 1 d. teikiamiems duomenims. Nuo šios datos teikiami statistiniai duomenys turi atitikti naująjį NUTS 2006 klasifikatorių. Statistikos programų komitetas, vadovaudamasis „komitologijos“ tvarka, 2006 m. lapkričio 16 d. vykusiame posėdyje pritarė Komisijos reglamento pasiūlymui. Reglamento projektas 2006 m. gruodžio 5 d. buvo pateiktas Europos Parlamentui nepažeidžiant jo teisės į parlamentinę analitinę priežiūrą tvarkos (Tarybos sprendimo Nr. 1999/468/EB 5 straipsnio 4 dalis), o Komisija jį galutinai priėmė 2007 m. vasario 1 d. [4] Santrauka Bendrai kalbant regioninį klasifikatorių atnaujinti pavyko, tačiau reikėtų padaryti tam tikrus kito 2009 m. numatyto atnaujinimo procedūrinius pakeitimus. Pirma, siekiant užtikrinti, kad visų valstybių narių ketinimai būtų visiškai aiškūs, visų jų bus paprašyta pateikti konkretų atsakymą, kuriame būtų aiškiai nurodoma, ar jos neketina daryti kokių nors patikslinimų. Taip ateityje bus išvengta bet kokių nesusipratimų, susijusių su jų ketinimais. Antra ir svarbiausia, atsižvelgiant į „komitologijos procedūros“ tikslinimą, ypač į Europos Parlamentui skiriamo „parlamentinės analitinės priežiūros“ laiko pratęsimą, tais metais atnaujinimas turės būti pradėtas daug anksčiau, o terminai atitinkamai patikslinti. 8. ŠALYS KANDIDATėS Nuo 2004 m. gegužės mėn. penkios šalys kandidatės diskutavo su Eurostatu apie statistikai rengiamus regioninius klasifikatorius. Kadangi jos dar tik rengiasi prisijungti prie Europos Sąjungos, tariamasi dėl „statistinių regionų“ klasifikatoriaus, kad būtų lengviau rinkti lyginamuosius regioninės statistikos duomenis per visą stojimo procesą. Siekdamas nustatyti šiuos regionus ir įvertinti visus pasiūlytus pakeitimus, Eurostatas atsižvelgia į NUTS reglamento nuostatas, ypač į 3 straipsnio 2 dalyje nurodytus gyventojų skaičiaus ribinius dydžius. Bulgarija ir Rumunija dėl statistinių regionų jau buvo susitarusios prieš galutinį 2003 m. NUTS reglamento patvirtinimą. Kai kurie iš jų nevisiškai atitiko reglamento 3 straipsnio 2 dalį. Šalims rengiantis prisijungti prie ES, Eurostatas, siekdamas, kad statistiniai šių šalių regionai kuo labiau atitiktų NUTS reglamento nuostatas, išsamiai diskutavo su Bulgarija ir Rumunija. Komisijos pasirengimo narystei regioninėse paramos programose Rumunijai, grindžiamose sutartomis 2 „statistinių regionų" lygio laikinosiomis nuostatomis, buvo prieštaraujama bet kokiam atnaujinimui stojant, ypač siekiant užtikrinti lyginamuosius regioninės statistikos duomenis prieš ir po stojimo. Tai bus peržiūrėta kitame atnaujinimo etape. Kroatijos buvo prašoma pradėti taikyti regioninį statistikos klasifikatorių pagal Stabilizacijos ir asociacijos susitarimą, todėl ji pateikė keletą pasiūlymų. Pirmuosius du Komisija atmetė, nes 2 lygio (neadministraciniai) regionai neatitiko NUTS reglamento 3 straipsnio 2 dalies dydžio kriterijų. Trečiajam pasiūlymui Komisija pritarė, bet vėliau Kroatija jį atsiėmė. Po to buvo atsiųstas dar vienas pasiūlymas, kurį Komisija priėmė. Buvusioji Jugoslavijos Respublika Makedonija Eurostatui atsiuntė du regioninės statistikos klasifikatoriaus pasiūlymus. Abiejuose buvo keletas neadministracinių 3 lygio regionų, o vienas iš jų buvo per mažas, kad atitiktų 3 straipsnio 5 punktą. Tokių neadministracinių vienetų kriterijai yra labiau ribojantys nei administracinių regionų kriterijai. Galiausiai Komisija, remdamasi 3 straipsnio 2 dalimi, atmetė abu pasiūlymus. Turkija dar neįsigaliojus NUTS reglamentui 2003 m. jau buvo preliminariai susitarusi dėl statistinių regionų. Dėl galutinių NUTS regionų klasifikatorių, kuriuos reikia priimti stojant į ES, vis dar deramasi ir bus susitarta stojimo metu. 9. KITOS šALYS IR TERITORIJOS Europos ekonominės erdvės susitarimas regioninei statistikai netaikomas. Islandija, Lichtenšteinas ir Norvegija atsižvelgia į NUTS reglamente išvardytus kriterijus, tačiau nėra teisiškai įpareigotos jų laikytis. ES ir Šveicarijos susitarime kalbama apie kai kurių sričių regioninę statistiką. Kartais Eurostatas gaudavo naudotojų prašymų pateikti kitų, ES nepriklausančių šalių arba teritorijų, regioninius duomenis pagal NUTS klasifikatorių. Eurostatas, nepaisant tokio dėl ES iniciatyvų ( Socrates , Interreg programų arba regioninės politikos) atsiradusio poreikio, šių prašymų negalėjo tenkinti. - Švietimo ir kultūros generalinio direktorato vykdomai Socrates programai reikalingi regioniniai CARDS šalių Vakarų Balkanuose ir ES valstybių narių užjūrio teritorijų klasifikatoriai (2001 m. lapkričio 27 d. Tarybos sprendimas Nr. 2001/822/EB dėl užjūrio šalių bei teritorijų ir Europos bendrijos asociacijos). - Interreg programos vykdomos už ES išorės sienų ir į jas įtraukiami tokie regionai ir šalys kaip Ukraina, Moldova arba Rusija. Kadangi šios šalys neturi apibrėžtų NUTS regionų, šioje programoje galintys dalyvauti regionai buvo apibrėžti ad hoc pagrindu. - Geografiškai NUTS reglamentas taikomas ekonominei teritorijai, kuri apibrėžta ESA95 reglamente (2.05 ir 13.07 punktai)[5], todėl NUTS klasifikatoriuje neįtraukiamos tam tikros konkrečios teritorijos, pavyzdžiui Gibraltaras arba Ato kalnas. 10. PLATINIMAS Išsamus regionų, įskaitant kodus ir pavadinimus, sąrašas yra Eurostato tinklavietės RAMON klasifikatorių serveryje. Taip su NUTS klasifikatoriais gali susipažinti kuo daugiau naudotojų. Be regionų sąrašo tinklavietėje pateikiami įžanginiai ir aiškinamieji NUTS tekstai ir dvi skiltys su žemėlapiais, kuriuose pažymėtos regionų sienos. Nuoroda į pradinį puslapį: http://ec.europa.eu/eurostat/ramon/nuts/. 2003 m. Eurostatas išleido bukletą, kuriame pateikiamas NUTS klasifikatorius ir kontūriniai regionų žemėlapiai, o 2004 m. buvo išleista patikslinta versija, kurioje buvo pateikti visi ES 25 šalių NUTS regionai. Šie bukletai buvo išdalinti Eurostate ir valstybių narių statistikos specialistams, kurie yra atsakingi už regioninės statistikos teikimą. Bukletus taip pat galima parsisiųsti PDF formatu iš Eurostato tinklavietės: http://epp.eurostat.ec.europa.eu/portal/page?_pageid=1073,1135281,1073_1135295&_dad=portal&_schema=PORTAL&p_product_code=KS-BD-04-005. Europos statistikos tarnybų darbo grupių susitikimuose, kurie yra pagrindiniai diskusijų apie NUTS su valstybių narių statistikos tarnybomis forumai, Eurostatas kelis kartus pristatė NUTS klasifikatorių ir jo taisykles, ypač susijusias su NUTS pakeitimais. Darbo grupėms ir už atitinkamas politikos kryptis atsakingų Komisijos generalinių direktoratų nariams taip pat buvo pristatytos ir kitos temos (pvz., geografinės informacinės sistemos ir statistika, demografija, turizmas ir transporto statistika). 11. IšVADOS NUTS reglamentas naudojamas Europos statistinėje sistemoje ir atitinka savo pagrindinį tikslą – yra Europos regioninės statistikos pagrindas. 8-ojoje konstatuojamojoje NUTS reglamento dalyje pabrėžiamas ketinimas išlaikyti stabilų NUTS klasifikatorių. Tam tikrose regioninės statistikos srityse bet koks NUTS klasifikatoriaus pakeitimas sukelia reikšmingų statistinių duomenų tvarkymo ir perskaičiavimo problemų. Todėl Komisija savo pasiūlymuose dėl NUTS regionų pakeitimų laikėsi nuosaikumo principo. Ar galima prie NUTS reglamento prijungti dar daugiau regioninių lygių, buvo nuodugniai aiškinamasi ir prireikus konsultuojamasi su valstybėmis narėmis. Šia tema parengtas komunikatas buvo pateiktas Europos Parlamentui ir Tarybai. Padaryta išvada, kad šiuo metu NUTS reglamentas neturi būti papildomas naujais lygmenimis. Šį klausimą iš naujo reikėtų įvertinti po 2008 m. Diskutuojant su šalimis kandidatėmis, buvo remiamasi NUTS reglamento nuostatomis, kad susijusios šalys būtų paskatintos savo pasiūlymus pritaikyti prie darnesnio Europos regioninio klasifikatoriaus. NUTS reglamento peržiūrėjimas vyko sklandžiai, tačiau siekiant konsoliduoti šį procesą 2009 m. peržiūrėjimo etape bus padaryti nedideli pakeitimai. [1] OL L 154, 2003 6 21, p. 1. Reglamentas su paskutiniais pakeitimais, padarytais Komisijos reglamentu (EB) Nr. 105/2007 (OL L 39, 2007 2 10, p. 1). [2] Komisijos komunikatas Europos Parlamentui ir Tarybai dėl smulkesnių NUTS klasifikacijos lygių taisyklių nustatymo Europoje tikslingumo (2005 m. spalio 6 d. COM(2005) 473 (galutinis)). [3] 2005 m. spalio 26 d. Europos Parlamento ir Tarybos reglamentas (EB) Nr. 1888/2005, iš dalies keičiantis Reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo, į Europos Sąjungą įstojus Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai (OL L 309, 2005 11 25, p. 1). [4] 2007 m. vasario 1 d. Komisijos reglamentas (EB) Nr. 105/2007 iš dalies keičiantis Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo priedus (OL L 39, 2007 2 10, p.1). [5] 1996 m. birželio 25 d. Tarybos reglamentas (EB) Nr. 2223/96 dėl Europos nacionalinių ir regioninių sąskaitų Bendrijoje, OL L 310, 1996 11 30, p. 1.